b'\n_START_ARTICLE_\nJosep Guinovart i Bertran\n_START_SECTION_\nBiografia\n_START_PARAGRAPH_\nJosep Guinovart va n\xc3\xa9ixer en el bressol d\'una fam\xc3\xadlia menestral i de ben jovenet, amb catorze anys, ja es documenta la seva labor com a pintor de parets al taller familiar. _NEWLINE_Passaria gran part de la Guerra Civil a la vila d\'Agramunt, juntament amb la seva mare, avi, tietes i germans, fet que l\'aprop\xc3\xa0 directament a la natura, les eines i els animals. Passat l\'enfrontament b\xc3\xa8l\xc2\xb7lic, justament l\'any 1941, ingress\xc3\xa0 a l\'Escola de Mestres Pintors, \xc3\xa8poca en qu\xc3\xa8 s\'inici\xc3\xa0 en la pintura a l\'aire lliure als afores de Barcelona, especialment a Sant Gen\xc3\xads dels Agudells. Dos anys despr\xc3\xa9s ingress\xc3\xa0 a l\'Escola d\'Arts i Oficis del carrer Aribau, on form\xc3\xa0 part de les aules nocturnes, i l\'any 1944 consta com alumne de l\'Escola de la Llotja._NEWLINE_L\'any 1946, Guinovart conclouria els seus estudis a l\'Escola d\'Arts i Oficis i obtindria una beca del Foment de les Arts Decoratives (FAD), fet pel qual pogu\xc3\xa9 gaud\xc3\xad de l\'assist\xc3\xa8ncia a un curs de dibuix al natural. Les seves primeres obres estan fortament marcades per Nonell i Gimeno.  _NEWLINE_L\'any 1948, estiu del qual pass\xc3\xa0 a la vila lleidatana d\'Agramunt, d\'on era la seva mare, present\xc3\xa0 la seva primera exposici\xc3\xb3 individual a la Galeria Syra de Barcelona. D\'en\xc3\xa7\xc3\xa0 que va abandonar el realisme d\'intenci\xc3\xb3 naturalista. Al pas de la d\xc3\xa8cada dels anys quaranta als cinquanta es vincul\xc3\xa0 al grup Dau al Set, on consolid\xc3\xa0 plantejaments ideol\xc3\xb2gics i des d\'aleshores consider\xc3\xa0 ineludible el trencament amb les formes imperants en l\'art. Esdevenint aquell grup com una finestra a l\'art d\'avantguarda europeu, per\xc3\xb2 se sentia desvinculat de la generaci\xc3\xb3 d\'artistes com Joan Mir\xc3\xb3 i de la seva formaci\xc3\xb3.  _NEWLINE_L\'any 1951 fou un any decisiu en la traject\xc3\xb2ria professional de Guinovart, ja que es dedic\xc3\xa0 plenament a la pintura i  realitz\xc3\xa0 els seus primers gravats a l\'aiguafort per a il\xc2\xb7lustrar els llibres Homenaje a Garc\xc3\xada Lorca i Cantos espirituales negros d\'Editorial Cobalto. S\'inici\xc3\xa0 en aquesta disciplina de manera autodid\xc3\xa0cta i, com en la resta de llenguatges art\xc3\xadstics, feu una recerca constant. Tanmateix, en aquell any il\xc2\xb7lustr\xc3\xa0 el programa del concert de jazz de Mezzrow, al Hot Club i Club49 de Barcelona.   _NEWLINE_L\'any 1953 va guanyar una beca de l\'Institut Franc\xc3\xa8s per a realitzar un viatge a Par\xc3\xads de cinc mesos on s\'amar\xc3\xa0 de l\'obra de C\xc3\xa9zanne i Matisse. Il\xc2\xb7lustraria, llavors, amb cinc dibuixos, la Carta a Miguel Hern\xc3\xa1ndez de Ces\xc3\xa1reo Rodr\xc3\xadguez-Aguilera, projecte incl\xc3\xb2s al n\xc3\xbamero de mar\xc3\xa7 de la revista Dau al Set. _NEWLINE_A la seva tornada a Barcelona fou fundador amb Antoni T\xc3\xa0pies, Joan Josep Tharrats, Modest Cuixart, Marc Aleu, Jordi Mercad\xc3\xa9 i Jaume Muxart del Grup Ta\xc3\xbcll que tingu\xc3\xa9 una vida ef\xc3\xadmera, per\xc3\xb2 apleg\xc3\xa0 alguns dels artistes m\xc3\xa9s destacats. Despr\xc3\xa9s d\'una temporada treballant en il\xc2\xb7lustracions i decorats escenogr\xc3\xa0fics, cap a l\'any 1957 va iniciar una decantaci\xc3\xb3 cap a l\'art abstracte, la seva obra poc convencional, utilitza elements tridimensionals gaireb\xc3\xa9 constantment a les seves obres, la majoria tamb\xc3\xa9 de gran format. Durant el mateix any 1955 realitz\xc3\xa0 la decoraci\xc3\xb3 i figurins per al ballet de Juan Tena Suite d\'Hidalgo, i realitz\xc3\xa0 murals a Moto Guzzi Hispania i en un edifici del Tur\xc3\xb3 Parc barcelon\xc3\xad._NEWLINE_Despr\xc3\xa9s d\'una temporada treballant en il\xc2\xb7lustracions i m\xc3\xa9s decorats escenogr\xc3\xa0fics, cap a l\'any 1957 va iniciar una decantaci\xc3\xb3 cap a l\'art abstracte, la seva obra poc convencional, utilitza elements tridimensionals gaireb\xc3\xa9 constantment a les seves obres, la majoria tamb\xc3\xa9 de gran format. D\'aquest any consten tres murals realitzats pel vest\xc3\xadbul i la sala de teatre i cinema de les Llars Mundet, i un mural per a l\'edifici Pirelli de Barcelona._NEWLINE_Durant la d\xc3\xa8cada dels cinquanta particip\xc3\xa0 en moltes biennals d\'art contemporani a S\xc3\xa3o Paulo el 1952 i el 1957; a Alexandria el 1955 i a Ven\xc3\xa8cia el 1958 aix\xc3\xad com el 1962. D\'aquesta manera sortia d\'Espanya de manera oficial i podia constatar que les arts pl\xc3\xa0stiques d\'avantguarda no resultaven inc\xc3\xb2modes al r\xc3\xa8gim franquista a difer\xc3\xa8ncia d\'altres llenguatges com el literari o el cinematogr\xc3\xa0fic. Posteriorment, Guinovart es mostrava conven\xc3\xa7ut que la pintura o l\'escultura al nostre pa\xc3\xads estaven a nivell internacional, per\xc3\xb2 que hi havia una greu manca de formaci\xc3\xb3 escolar, ja que l\'art contemporani arribava al p\xc3\xbablic com a buit de significat. _NEWLINE_L\'any 1960 comen\xc3\xa7\xc3\xa0 a treballar en el camp de la litografia, cosa que li permet\xc3\xa9 continuar experimentant amb el gravat. D\'aquesta d\xc3\xa8cada destaquen els decorats que f\xc3\xa9u per a Historia de los Tarantos (1962) d\'Alfredo Ma\xc3\xb1as, Bodas de Sangre (1963) de Federico Garc\xc3\xada Lorca, La feria del Come y Calla (1964) de Ma\xc3\xb1as i La dama boba (1966) de Lope de Vega; les il\xc2\xb7lustracions del llibre Poesies (1962), de Salvat Papasseit, de l\'Editorial Arial, i els deu articles de Juli\xc3\xa1n Mar\xc3\xadas a El Noticiero Universal (1965); i els murals per la casa dels senyors Almirall (1962), de l\'arquitecte Leonori, el mural cer\xc3\xa0mic de Riudellots de la Selva i l\'esgrafiat per un edifici del carrer Balmes-P\xc3\xa0dua (1963), obra de l\'arquitecte Carmona Sanz. _NEWLINE_El 1969 estrena nou estudi a Castelldefels, Can Tieso, el mateix any en qu\xc3\xa8 Ces\xc3\xa1reo Rodr\xc3\xadguez-Aguilera publica un estudi monogr\xc3\xa0fic vers l\'obra de Guinovart a la revista Cuadernos Hispanoamericanos._NEWLINE_L\'any 1970, quan comen\xc3\xa7\xc3\xa0 a treballar amb la serigrafia, realitz\xc3\xa0 els cartells per al Primer Festival Popular de Poesia Catalana (Barcelona) i per al Primer Festival de la Can\xc3\xa7\xc3\xb3 Popular (Lleida). Durant aquesta d\xc3\xa8cada realitz\xc3\xa0 nombrosos viatges (Portugal, Fran\xc3\xa7a, Estats Units d\'Am\xc3\xa8rica). _NEWLINE_Tanmateix, destaca el fet que el Museu Guggenheim de Nova York l\'hi compr\xc3\xa0 dos aiguaforts i que feu una donaci\xc3\xb3 que feu de m\xc3\xa9s de cent escultures de fusta policromada al Museu d\'Art Modern de Barcelona (1978)._NEWLINE_El 1982 planifica l\'escenografia, a la manera de fris corregut, en homenatge al Guernica de Picasso, que es mostra a la galeria novaiorquesa The Exhibition Space del Soho. _NEWLINE_L\'any 1989 comen\xc3\xa7a a plantejar el futur Espai Guinovart d\'Agramunt, any en qu\xc3\xa8 precisament es publica un altre estudi dedicat a l\'artista, Josep Guinovart-Joaquim Molas de la col\xc2\xb7lecci\xc3\xb3 Di\xc3\xa0legs a Barcelona. L\'any  seg\xc3\xbcent, el 1990, s\'inaugura al pati del col\xc2\xb7legi p\xc3\xbablic Maci\xc3\xa0-Companys d\'Agramunt el monument de Guinovart dedicat a la mem\xc3\xb2ria de Companys._NEWLINE_L\'any 1992 es publica el llibre Els cartells ol\xc3\xadmpics, Barcelona, COOB._NEWLINE_L\'any 1994 es va inaugurar un museu o espai d\'art a Agramunt dedicat a la seva obra, poblaci\xc3\xb3 a la qual havia nascut la seva mare i a la que ell sempre ha estat vinculat. El museu s\'anomena l\'Espai Guinovart d\'Agramunt, i comparteix municipi amb "Lo Pardal", la casa de la poesia visual de Guillem Viladot._NEWLINE_L\'any 2002, quan es commemor\xc3\xa0 el seu setanta-cinqu\xc3\xa8 aniversari, se\'l proclam\xc3\xa0 Fill Adoptiu de la Vila d\'Agramunt._NEWLINE_L\'any 2006 va dissenyar el celler Mas Blanch i Jov\xc3\xa9 a La Pobla de C\xc3\xa9rvoles i fou l\'ide\xc3\xb2leg de La Vinya dels Artistes que es va inaugurar de forma p\xc3\xb2stuma com a homenatge a l\'artista durant l\'any 2010 amb la presentaci\xc3\xb3 de la seva escultura "L\'Orgue de Camp": un instrument de 6 metres d\'altura instal\xc2\xb7lat perqu\xc3\xa8 el vent pugui cantar als ceps. A dins del mateix celler tamb\xc3\xa9 es pot veure l\'obra "In Vino Veritas", de 10,5 m, aix\xc3\xad com altres obres de l\'artista. _NEWLINE_Josep Guinovart va morir a Barcelona el 12 de desembre de 2007; fou sebollit al cementiri de Sant Gervasi. Des de la seva mort s\'han organitzat nombroses exposicions dins i a fora del territori i tant la Fundaci\xc3\xb3 Josep Guinovart com el celler Mas Blanch i Jov\xc3\xa9 segueixen treballant per la difusi\xc3\xb3 de la seva obra.'